APSTIPRINĀTS

ar Latvijas Zinātnes padomes

2018. gada 28. jūnija

lēmumu Nr. 29-1-1

# 2018. gada otrā fundamentālo un lietišķo pētījumu projektu

# konkursa nolikums

# 1. Vispārīgie jautājumi

1. Nolikums nosaka kārtību, kādā Latvijas Zinātnes padome (turpmāk – padome) organizē 2018. gada otro fundamentālo un lietišķo pētījumu projektu konkursu ar īstenošanas periodu 24 mēneši (turpmāk – konkurss).

2. Nolikums izstrādāts saskaņā ar Ministru kabineta 2017. gada 12. decembra noteikumiem Nr. 725 „Fundamentālo un lietišķo pētījumu projektu izvērtēšanas un finansējuma administrēšanas kārtība” (turpmāk – noteikumi).

3. Konkursam pieejamais kopējais finansējums ir 8 539 097 *euro* 24 mēnešu periodam, tajā skaitā līdz pieci procenti no kopējā finansējuma novirzīti administratīvajām izmaksām un komunikācijas pasākumiem saistībā ar projektu konkursu atbilstoši noteikumu 26. punktam.

4. Projektu iesniegumu iesniegšanas termiņu nosaka ne īsāku par 30 dienām kopš konkursa izsludināšanas dienas.

5. Padome atbilstoši noteikumu 9. punktam izsludina konkursu. Konkursa sludinājumā norāda:

5.1. konkursa nosaukumu;

5.2. konkursa kopējo finansējumu;

5.3. projekta iesniegumu iesniegšanas termiņu;

5.4. tīmekļa vietni, kurā atrast nepieciešamo informāciju projektu iesniegšanai.

6. Padome konkursu organizē zinātnes nozarēs atbilstoši Ministru kabineta 2018. gada 23. janvāra noteikumiem Nr. 49 “Noteikumi par Latvijas zinātnes nozarēm un apakšnozarēm”, kuras ir iedalītas sešās grupās (turpmāk – zinātņu nozaru grupas):

6.1. dabaszinātnes;

6.2. inženierzinātnes un tehnoloģijas;

6.3. medicīnas un veselības zinātnes;

6.4. lauksaimniecības, meža un veterinārās zinātnes;

6.5. sociālās zinātnes;

6.6. humanitārās un mākslas zinātnes.

7. Viena projekta īstenošanas laiks ir 24 mēneši.

8. Padome finansējumu projektiem katrā zinātņu nozaru grupā sadala šī nolikuma 53. punktā minētajā sarakstā esošajiem projektiem divās kārtās, pirmajā kārtā sadalot 30% no kopējā pieejamā finansējuma katrai zinātņu nozaru grupai vienādās daļās, un piešķir projektiem atbilstoši to projekta iesnieguma konsolidētajam vērtējumam dilstošā secībā, bet otrajā kārtā sadalot 70% no kopējā pieejamā finansējuma, klāt skaitot pirmajā kārtā atlikušo finansējumu, proporcionāli katrā zinātņu nozaru grupā virs kvalitātes sliekšņa novērtēto projektu iesniegumos pieprasītā finansējuma apjomam, un piešķir projektiem atbilstoši to projekta iesnieguma konsolidētajam vērtējumam dilstošā secībā.

9. Viena projekta maksimālais finansējuma apjoms ir 200 000 *euro* 24 mēnešu projekta īstenošanas laikam. Viena projekta minimālais finansējuma apjoms ir 100 000 *euro* 24 mēnešu projekta īstenošanas laikam.

10. Projekta iesnieguma konsolidētā vērtējuma kvalitātes slieksnis ir trīs punkti (ieskaitot) katrā kritērijā atsevišķi un desmit punkti (ieskaitot) visos kritērijos kopā. Projekta iesniegumi, kurus nenovērtē virs kvalitātes sliekšņa, tiek izslēgti no tālākā konkursa.

# 2. Prasības projekta iesniedzējam un projekta sadarbības partnerim

11. Projekta iesniedzējs un sadarbības partneris atbilst noteikumu 2.7. apakšpunktā noteiktajam.

12. Ja projekta iesniedzējs projekta budžetā katru gadu plāno ne mazāk kā 20% no projekta finansējuma izlietot šī nolikuma 20.1. apakšpunktā noteikto izmaksu apmaksai vienai zinātniskajai institūcijai, kas atbilst noteikumu 2.7. apakšpunktam, projekta iesniedzējs piesaista attiecīgo zinātnisko institūciju kā projekta sadarbības partneri.

13. Ja projekta iesniegumā ir iecerēti projekta sadarbības partneri, tad projekta iesniedzējam katru gadu plāno ne mazāk kā 51% no projekta izmaksām, kas noteiktas šī nolikuma 20.1. apakšpunktā.

14. Atbilstoši noteikumu 7. punktam, lai apliecinātu sadarbību projekta ietvaros, projekta sadarbības partneris paraksta 1. pielikuma “Projekta iesniegums” (turpmāk – projekta iesniegums) F daļu “Projekta sadarbības partnera apliecinājums”.

15. Ja attiecīgajam projektam piešķir finansējumu, projekta iesniedzējs un projekta sadarbības partneris slēdz sadarbības līgumu. Sadarbības līgumā paredz finanšu nosacījumus, strīdu risināšanas un konfidenciālas informācijas neizpaušanas kārtību, noteikumus par līguma spēkā stāšanos, darbības laiku un līguma izbeigšanu, detalizētu sadarbības plānu un budžetu, kā arī noteikumus par intelektuālā īpašuma tiesībām.

# 3. Projekta vadītāja, projekta galveno izpildītāju un studējošo dalības nosacījumi

16. Projekta vadītājs un projekta galvenie izpildītāji piedalās konkursā atbilstoši noteikumu 8. punktam.

17. Viena projekta izpildē iesaistīto augstskolās studējošo un doktora zinātniskā grāda pretendentu slodze kopā ir ne mazāka kā 1,0 pilna laika ekvivalents katru projekta īstenošanas gadu. Ja augstskolā studējošais projekta īstenošanas laikā pabeidz noteikta līmeņa studijas un ne vēlāk kā četru mēnešu laikā uzsāk nākamā līmeņa studijas, minēto četru mēnešu periodu var skaitīt iepriekšminētajā slodzē.

18. Projekta izpildē iesaistīto zinātniskās grupas dalībnieku atlīdzību projekta ietvaros nosaka atbilstoši projekta iesniedzēja vai projekta sadarbības partnera darba samaksas politikai.

# 4. Atbalstāmās darbības un izmaksas

19. Projekta ietvaros ir atbalstāmas darbības, kuras noteiktas noteikumu 2.9. apakšpunktā.

20. Projekta iesniedzējs projekta iesnieguma B daļā “Budžets” iekļauj informāciju par projekta attiecināmo izmaksu pozīcijām. Projekta iesniedzējam ir tiesības attiecināt sekojošas izmaksas:

20.1. tiešās attiecināmās izmaksas:

20.1.1. atlīdzība par darbu projekta zinātniskās grupas locekļiem, ieskaitot darba devēja valsts sociālās apdrošināšanas obligātās iemaksas;

20.1.2. komandējumu izmaksas (piemēram, dalība konferencēs, tai skaitā, dalības maksa, dienas nauda, uzturēšanās izmaksas, ceļa izmaksas, ceļojuma apdrošināšana ārvalstīs);

20.1.3. pētniecībai nepieciešamā inventāra, instrumentu un materiālu iegādes, piegādes un amortizācijas izmaksas, pakalpojumu izmaksas u.c.;

20.1.4. publicēšanās un projekta rezultātu izplatīšanas izmaksas;

20.2. netiešās attiecināmās izmaksas ir līdz desmit procenti no tiešo attiecināmo izmaksu kopsummas. Netiešās attiecināmās izmaksas:

20.2.1. komunālie maksājumi, t.sk. elektroenerģija, telpu īre, noma, ūdensapgāde un kanalizācija, apkure (siltumenerģija) un gāze, atkritumu izvešana;

20.2.2. sakaru pakalpojumi (pasts, internets, telefona sakari u.c.);

20.2.3. biroja izdevumi (mēbeles, kancelejas preces, datorpreces, kopēšanas pakalpojumi u.c.);

20.2.4. koplietošanas iekārtu uzturēšanas un apkopes izmaksas;

20.2.5. telpu, tai skaitā koplietošanas, uzturēšanas izdevumi;

20.2.6. saimniecības materiāli;

20.2.7. transporta izdevumi;

20.2.8. apsardze;

20.2.9. apkalpojošā personāla un administrācijas atlīdzība, tajā skaitā atlīdzība grāmatvedības, informācijas tehnoloģiju un citu atbalsta funkciju veicējiem, ieskaitot darba devēja valsts sociālās apdrošināšanas obligātās iemaksas;

20.3. ja projekta iesniedzējs piesaista projekta sadarbības partneri, tad projekta netiešās attiecināmās izmaksas starp projekta iesniedzēju un projekta sadarbības partneri tiek dalītas proporcionāli projekta tiešo attiecināmo izmaksu dalījumam starp projekta iesniedzēju un projekta sadarbības partneri.

21. Ar projektam piešķirto finansējumu apmaksātajās publicēšanās un projekta rezultātu izplatīšanas un publicitātes aktivitātēs (izņemot konferenču tēzes līdz vienai lapaspusei) zinātniskā institūcija nodrošina informāciju par finansējuma avotu, norādot padomes nosaukumu un attiecīgā projekta numuru (papildus var izmantot padomes logo un projekta nosaukumu). Ja zinātniskā institūcija nenorāda minēto informāciju, attiecīgās projektu rezultātu izplatīšanas un publicitātes izmaksas nedrīkst attiecināt šī nolikuma 20.1.4. apakšpunkta kārtībā un nedrīkst saistīt ar attiecīgā projekta rezultātiem.

# 5. Projekta iesnieguma noformēšanas un iesniegšanas kārtība

22. Projekta iesniedzējs projekta iesniegumu aizpilda un iesniedz Nacionālajā zinātniskās darbības informācijas sistēmā (turpmāk – informācijas sistēma) atbilstoši 2. pielikumam “Projekta iesnieguma, projekta noslēguma zinātniskā pārskata, projekta finanšu pārskata noformēšanas, iesniegšanas un vērtēšanas metodika” (turpmāk – metodika) līdz projektu iesniegumu iesniegšanas termiņa notecējumam.

23. Projekta iesniedzējs projekta iesnieguma A daļā “Vispārīgā informācija” atbilstoši šī nolikuma 6. punktam norāda zinātnes nozari, kurā projekts tiks īstenots.

24. Ja projekts ir starpdisciplinārs, projekta iesniedzējs var norādīt līdz trim zinātņu nozarēm. Saskaņā ar pirmo norādīto zinātnes nozari tiks noteikts, kurā zinātņu nozaru grupā projektam tiks piešķirts finansējums.

# 6. Projekta sekretāru pieaicināšanas kārtība un nosacījumi

25. Padome atbilstoši noteikumu 2.6. apakšpunktam pieaicina projekta sekretārus. Projekta sekretāru skaitu nosaka Padome, ņemot vērā konkursā iesniegto projekta iesniegumu skaitu. Projekta sekretāra pienākumus nosaka individuāli, ievērojot šī nolikuma 31. punktā noteikto un ņemot vērā konkursa stadiju (projektu iesniegumu administratīvā izvērtēšana, projektu iesniegumu vai projektu noslēguma zinātnisko pārskatu zinātniskā izvērtēšana vai pārskatu par projektu zinātnisko lietderību sagatavošana).

26. Projekta sekretāriem ir sekojošas prasības:

26.1. nav darba tiesiskajās vai tām pielīdzināmās attiecībās ar projektu iesniedzējiem;

26.2. nepiedalās nevienā no konkursa projektu iesniegumiem;

26.3. vismaz maģistra grāds vienā no zinātnes nozarēm attiecīgajā zinātņu nozaru grupā;

26.4. organizatoriskās prasmes;

26.5. teicamas angļu valodas zināšanas;

26.6. teicamas komunikācijas prasmes.

27. Pretendents uz projekta sekretāra vietu iesniedz padomei dzīvesgājuma aprakstu, kurā iekļauj informāciju atbilstoši šī nolikuma 26. punktam.

28. Padome izvērtē katra pretendenta uz projekta sekretāra vietu atbilstību minētajiem nosacījumiem.

29. Padome iepazīstina projekta sekretāru ar nosacījumiem par interešu konflikta novēršanu un konfidencialitātes ievērošanu.

30. Studiju un zinātnes administrācija (turpmāk – administrācija) un padome ar projekta sekretāru slēdz trīspusēju līgumu.

31. Projekta sekretāra pienākumi:

31.1. piedalīties katra projekta iesnieguma atbilstības administratīvās atbilstības kritērijiem izvērtēšanā;

31.2. nodrošināt vismaz divu ekspertu piesaisti katra projekta iesnieguma un projekta noslēguma zinātniskā pārskata zinātniskajai izvērtēšanai;

31.3. nodrošināt komunikāciju ar projekta iesniedzējiem un ekspertiem;

31.4. apkopot projektu iesniegumus dilstošā secībā atbilstoši konsolidētajos vērtējumos iegūtajam punktu skaitam;

31.5. sniegt priekšlikumus padomei par projektu vērtēšanas procesa uzlabošanu, kā arī izmaiņām normatīvajos aktos;

31.6. piedalīties pārskatu par projektu zinātnisko lietderību sagatavošanā;

31.7. sadarbībā ar padomi un administrāciju apkopot cita veida informāciju saistībā ar projektu īstenošanu;

31.8. komunikācija ar projektu iesniedzējiem, informācijas apkopošana par projektu gaitu;

31.9. veikt citus padomes un administrācijas dotos uzdevumus.

32. Citus projekta sekretāra uzdevumus, kā arī uzdevumu izpildes uzraudzību un citus nosacījumus, nosaka uz šī nolikuma 30. punkta pamata noslēgtajā līgumā.

33. Ja projekta sekretāram ir interešu konflikts ar projekta iesniedzēju vai iesniegumā norādītajiem zinātniskās grupas locekļiem, attiecīgo projekta iesniegumu vai projekta noslēguma zinātnisko pārskatu izvērtēšanas organizēšanai nodod citam projekta sekretāram.

# 7. Projektu iesniegumu administratīvā izvērtēšana

34. Pēc projektu iesniegumu iesniegšanas termiņa notecējuma padomes darbinieki izvērtē projekta iesnieguma atbilstību noteikumu 12.1. un 12.5. apakšpunktos noteiktajiem kritērijiem, aizpildot 3. pielikuma “Administratīvās atbilstības kritēriju veidlapa” 1.–3. aili., sadala visus iesniegtos projektu iesniegumus pa zinātņu nozaru grupām un nodod attiecīgajiem projekta sekretāriem.

35. Projekta sekretārs izvērtē projekta iesnieguma atbilstību noteikumu 12.2., 12.3., 12.4. un 12.6. apakšpunktā noteiktajiem kritērijiem, aizpildot 3. pielikuma “Administratīvās atbilstības kritēriju veidlapa” 4.–8. aili, un informē padomi par rezultātiem.

36. Saskaņā ar noteikumu 13. punktu, projekta sekretārs projekta iesniegumus atbilstoši projekta iesnieguma A daļā “Vispārīgā informācija” norādītajai zinātnes nozarei (ja projekts ir starpdisciplinārs, atbilstoši projekta iesniegumā norādītajai pirmajai zinātnes nozarei) nodod attiecīgajai padomes ekspertu komisijai, kas izveidota atbilstoši Zinātniskās darbības likuma 18. pantam, (turpmāk – ekspertu komisija) atzinuma sniegšanai par projekta tēmas atbilstību Ministru kabineta 2017. gada 13. decembra rīkojumā Nr. 746 “Par prioritārajiem virzieniem zinātnē 2018.-2021. gadā” norādītajiem prioritārajiem virzieniem zinātnē (turpmāk – prioritārie virzieni zinātnē).

37. Ekspertu komisija divu nedēļu laikā sagatavo atzinumu atbilstoši metodikai un iesniedz to projekta sekretāram. Atzinumā norāda projekta iesnieguma numuru, nosaukumu, atbilstību vai neatbilstību projekta iesniegumā norādītajam prioritārajam virzienam zinātnē, pamatojumu. Atzinumu paraksta attiecīgās ekspertu komisijas priekšsēdētājs.

38. Ja projekta iesnieguma A daļā “Vispārīgā informācija” minētā informācija neatbilst attiecīgās ekspertu komisijas kompetencei, tā lūdz citu ekspertu komisiju izvērtēt attiecīgā projekta iesnieguma atbilstību prioritārajam virzienam vai arī uzaicina ekspertu no citas ekspertu komisijas. To norāda ekspertu komisijas attiecīgās sēdes protokolā.

39. Ja kāds no ekspertu komisijas locekļiem, veicot šī nolikuma 36. un 37. punktā minētos pienākumus, ir interešu konflikta situācijā, to norāda ekspertu komisijas attiecīgās sēdes protokolā, un attiecīgais ekspertu komisijas loceklis nepiedalās atzinuma sagatavošanā.

# 8. Projekta iesnieguma un projekta noslēguma zinātniskā pārskata zinātniskās izvērtēšanas ekspertu atlase

40. Projekta sekretārs veic divu ekspertu atlasi katra projekta iesnieguma un projekta noslēguma zinātniskā pārskata zinātniskās izvērtēšanas nodrošināšanai atbilstoši 4. pielikumam “Projekta iesnieguma un noslēguma zinātniskā pārskata izvērtēšanas ekspertu atlases vadlīnijas” (turpmāk – ekspertu atlases vadlīnijas).

41. Projekta sekretārs projekta noslēguma zinātniskā pārskata zinātniskajai izvērtēšanai sākotnēji pieaicina tos pašus ekspertus, kuri vērtējuši projekta iesniegumu. Ja tas nav iespējams, ekspertu atlasi veic šī nolikuma 42.–47. punkta kārtībā.

42. Projekta sekretārs sagatavo ekspertu sarakstu katra projekta iesnieguma un projekta noslēguma zinātniskā pārskata zinātniskajai izvērtēšanai. Sarakstu veido, ņemot vērā noteikumu 16. punktā minētos nosacījumus, kā arī:

42.1. eksperta dzīvesgājuma aprakstā Eiropas Komisijas ekspertu datubāzē uzrādītās publikācijas un citas zinātniskās aktivitātes, kas liecina par eksperta pieredzi attiecīgajā zinātnes nozarē un atbilst projekta iesniegumā norādītajiem atslēgas vārdiem un informācijai kopsavilkumā;

42.2. ja projekta iesniegums ir starpdisciplinārs, ekspertam ir jāatbilst vismaz vienai no zinātnes nozarēm vai vismaz vienam no diviem ekspertiem jābūt atbilstošai starpdisciplinārai pieredzei;

42.3. ja vairāki eksperti ir vienādi piemēroti, ņemot vērā iepriekšminētos nosacījumus, piemērotākā izvēlei izmanto kritērijus šādā secībā - Hirša indeksa lielums, datubāzēs Scopus un Web of Science indeksēto publikāciju skaits, iepriekšējā pieredze projektu vērtēšanā.

43. Projekta sekretārs sākotnēji sazinās ar diviem saraksta augšgalā esošiem ekspertiem, elektroniski nosūtot uzaicinājumu. Ja eksperti atsakās piedalīties izvērtēšanā, projekta sekretārs sūta uzaicinājumu zemāk sarakstā esošiem ekspertiem.

44. Abi eksperti veic individuālo vērtējumu, savukārt viens no ekspertiem veic gan individuālo, gan konsolidēto vērtējumu. Ekspertu, kurš veic gan konsolidēto vērtējumu, gan individuālo vērtējumu, nosaka, ņemot vērā šī nolikuma 42. punktā minētos kritērijus un ekspertu atlases vadlīnijas.

45. Administrācija un padome ar ekspertu slēdz trīspusēju līgumu, kas paredz abu pušu tiesības, pienākumus, atlīdzības apmēru, atbildību, tai skaitā eksperta atbildību, ja eksperts neievēro 5. pielikumā “Apliecinājums par interešu konflikta neesamību un apņemšanos ievērot konfidencialitāti” (turpmāk – apliecinājums) noteikto. Atbilstoši šī nolikuma 44. punktam ar ekspertu slēdz līgumu par individuālo izvērtēšanu vai par individuālo un konsolidēto izvērtēšanu.

46. Pirms līguma noslēgšanas un projekta iesnieguma vai projekta noslēguma zinātniskā pārskata izvērtēšanas uzsākšanas eksperts paraksta apliecinājumu.

47. Pēc līguma parakstīšanas padome ekspertam piešķir informācijas sistēmas lietotāja tiesības un piekļuvi izvērtēšanai nepieciešamajai informācijai.

48. Ja projekta sekretārs projekta iesnieguma un projekta noslēguma zinātniskā pārskata izvērtēšanas laikā konstatē eksperta rīcības neatbilstību apliecinājumam par interešu konflikta neesamību un apņemšanos ievērot konfidencialitāti, projekta sekretārs par to informē Padomi un Administrāciju un pieaicina jaunu ekspertu, ievērojot šī nolikuma 42.–47. punktā noteikto kārtību.

# 9. Projekta iesnieguma zinātniskā izvērtēšana

49. Eksperts izvērtē projekta iesniegumu saskaņā ar noteikumu 19.–22. punktā noteiktajiem vērtēšanas kritērijiem un metodiku, aizpildot un apstiprinot 6. pielikumu “Projekta iesnieguma individuālais un konsolidētais vērtējums” informācijas sistēmā trīs nedēļu laikā kopš šī nolikuma 45. punktā minētā līguma noslēgšanas. Nepieciešamības gadījumā eksperts var lūgt pagarināt izvērtēšanas laiku par vienu nedēļu.

50. Eksperts, ar kuru noslēgts līgums par individuālo un konsolidēto izvērtēšanu, nedēļas laikā, kopš abi eksperti ir apstiprinājuši projekta iesnieguma individuālos vērtējumus, aizpilda projekta iesnieguma konsolidēto vērtējumu (6. pielikums “Projekta iesnieguma individuālais un konsolidētais vērtējums”) informācijas sistēmā. Abi eksperti apstiprina konsolidēto vērtējumu informācijas sistēmā.

51. Ja konsolidētais vērtējums nav aizpildīts un apstiprināts informācijas sistēmā šā nolikuma 50. punktā noteiktajā termiņā vai ja vismaz viens no ekspertiem informē projekta sekretāru par to, ka abi eksperti nevar vienoties par konsolidēto vērtējumu, projekta sekretārs pieaicina divus citus ekspertus atbilstoši šī nolikuma 42.–47. punktam.

52. Projekta sekretārs informācijas sistēmā aprēķina katra projekta iesnieguma konsolidēto vērtējumu procentos atbilstoši noteikumu 24. punktam, izmantojot formulu:

, kur

52.1. K – projekta iesnieguma konsolidētais vērtējums procentos;

52.2. A - noteikumu 19.1. apakšpunktā minētā kritērija (zinātniskā kvalitāte) vērtējums (tā īpatsvars ir 50% no kopējā vērtējuma);

52.3. B - noteikumu 19.2. apakšpunktā minētā kritērija (rezultātu ietekme) vērtējums (tā īpatsvars ir 30% no kopējā vērtējuma);

52.4. C - noteikumu 19.3. apakšpunktā minētā kritērija (īstenošanas iespējas un nodrošinājums) vērtējums (tā īpatsvars ir 20% apmērā no kopējā vērtējuma).

53. Projekta sekretārs sagatavo virs kvalitātes sliekšņa novērtēto projektu iesniegumu sarakstu dilstošā secībā pēc iegūtā vērtējuma procentos attiecīgajā zinātņu nozaru grupā.

# 10. Projektu finansēšana

54. Padome apkopo informāciju par visu zinātņu nozaru grupu projektu vērtēšanas rezultātiem un sagatavo lēmumprojektus atbilstoši šī nolikuma 8. punktam. Padome 3 mēnešu laikā pēc konkursa noslēguma datuma pieņem lēmumu par:

54.1. projekta atbalstīšanu;

54.2. projekta atbalstīšanu un finansēšanu;

54.3. projekta neatbalstīšanu.

55. Atbalstāmos projektus, kuriem nav piešķirts finansējums, ievieto rezerves sarakstā. Ja projektu iesniedzēji, kuru projektiem ir piešķirts finansējums, neslēdz līgumu ar administrāciju, attiecīgo finansējumu piešķir nākamajam projektam, par kuru padome pieņēmusi lēmumu atbilstoši šī nolikuma 54.1. apakšpunktam, zinātņu nozaru grupā dilstošā secībā pēc projekta iesnieguma konsolidētā vērtējuma.

56. Ja vienas zinātņu nozaru grupas ietvaros finansējamo projektu sarakstā ir vairāki projektu iesniegumi, kas konsolidētajā vērtējumā ieguvuši vienādu punktu skaitu, finansējumu piešķir projektam, kura projekta iesnieguma konsolidētā vērtējuma pirmais kritērijs (saskaņā ar noteikumu 19.1. apakšpunktu) vērtēts visaugstāk. Ja tie paši projektu iesniegumi konsolidētā vērtējuma pirmajā kritērijā vērtēti vienādi, finansējumu piešķir tiem projektiem, kuru konsolidētā vērtējuma otrais kritērijs (saskaņā ar noteikumu 19.2. apakšpunktu) vērtēts visaugstāk. Ja tie paši projektu iesniegumi konsolidētā vērtējuma pirmajā un otrajā kritērijā ir vērtēti vienādi, padome pieaicina ekspertus, kuri veica attiecīgo projektu iesniegumu konsolidēto vērtēšanu. Minētie eksperti vienas nedēļas laikā, savstarpēji vienojoties, sniedz atzinumu, kuram no vienādi vērtētajiem projektu iesniegumiem būtu piešķirams finansējums, ņemot vērā projektu iesniegumu zinātnisko kvalitāti.

57. Ja finansējums, kas pienākas zinātņu nozaru grupai saskaņā ar šī nolikuma 8. punktu, nav pietiekams, lai pilnībā finansētu projektu, kas ir pēdējais finansējamais projekts attiecīgajā zinātņu nozaru grupā, padome var piedāvāt samazināt attiecīgā projekta iesniegumā pieprasītā finansējuma apjomu. Samazinājums nepārsniedz 20% no projekta iesniegumā pieprasītā finansējuma apjoma. Ja projekta iesniedzējs piekrīt finansējuma apjoma samazināšanai, tad projekta vadītājs piecu darba dienu laikā iesniedz koriģētu projekta iesniegumu, nemainot projekta mērķi, uzdevumus un apjomu.

58. Ja finansējums, ņemot vērā šī nolikuma 56. un 57. punktu, nav pilnībā izlietots, padome pieņem lēmumu par neizlietotā finansējuma piešķiršanu projektiem dilstošā secībā pēc projekta iesnieguma konsolidētā vērtējuma visās zinātņu nozaru grupās kopā.

59. Padome, papildus noteikumu 27.–29. punktā noteiktajam, nosūta projektu iesniedzējiem ekspertu konsolidētos vērtējumus, neatklājot ekspertu identitāti.

60. Administrācija atbilstoši noteikumu 31. punktam ar projekta iesniedzēju slēdz līgumu (7. pielikums “Līgums par fundamentālo un lietišķo pētījumu projekta īstenošanu un finansēšanu”) (turpmāk – līgums). Līguma slēgšana un projekta īstenošanas uzsākšana jānodrošina ne vēlāk kā 2018. gada decembrī.

61. Projekta īstenošanas laiku iespējams pagarināt līdz 12 mēnešiem, nepalielinot projektam piešķirto finansējumu. Lai pagarinātu projekta īstenošanu, projekta iesniedzējs iesniedz iesniegumu, kas adresēts padomei un administrācijai. Iesniegumu iesniedz ne vēlāk kā trīs mēnešus pirms projekta īstenošanas noslēguma. Iesniegumā par projekta īstenošanas laika pagarināšanu jānorāda iemesls atbilstoši noteikumu 5. punktam. Padome izvērtē iesniegumu un mēneša laikā no tā saņemšanas pieņem lēmumu par pagarinājuma atļaušanu vai iesnieguma noraidīšanu. Padome nosūta lēmuma kopiju projekta iesniedzējam un administrācijai.

# 10. Projekta noslēguma zinātniskā pārskata iesniegšana un izvērtēšana

62. Atbilstoši noteikumu 33.3. apakšpunktam projekta iesniedzējs mēnesi pēc projekta īstenošanas noslēguma informācijas sistēmā iesniedz projekta noslēguma zinātnisko pārskatu (līguma pielikums Nr. 9 “Projekta noslēguma zinātniskais pārskats”).

63. Projekta iesniedzējs projekta noslēguma zinātnisko pārskatu iesniedz informācijas sistēmā angļu valodā.

64. Eksperts projekta noslēguma zinātniskā pārskata individuālo vērtējumu (8. pielikums “Projekta noslēguma zinātniskā pārskata vērtējums”) aizpilda un apstiprina informācijas sistēmā trīs nedēļu laikā kopš šī nolikuma 45. punktā minētā līguma noslēgšanas. Nepieciešamības gadījumā eksperts var lūgt pagarināt aizpildes termiņu par vienu nedēļu.

65. Eksperts, ar kuru noslēgts līgums par individuālo un konsolidēto izvērtēšanu, nedēļas laikā pēc projekta noslēguma zinātniskā pārskata individuālā vērtējuma apstiprināšanas aizpilda projekta noslēguma zinātniskā pārskata konsolidēto vērtējumu (8. pielikums “Projekta noslēguma zinātniskā pārskata vērtējums”). Abi eksperti apstiprina konsolidēto vērtējumu informācijas sistēmā.

66. Padome pēc ekspertu konsolidētā vērtējuma saņemšanas rīkojas saskaņā ar noteikumu 35. un 36. punktu.

# 11. Kārtība, kādā Padome sagatavo pārskatus par fundamentālo un lietišķo projektu zinātnisko lietderību un ietekmi

67. Padome atbilstoši noteikumu 37. punktam izstrādā pārskatus par projektu zinātnisko lietderību un ietekmi (turpmāk – padomes pārskats) par:

67.1. projektu iesniegumu un noslēguma zinātnisko pārskatu iesniegšanas un vērtēšanas procesu;

67.2. projektu noslēguma zinātniskajiem pārskatiem;

67.3. projektiem piešķirtā finansējuma izlietojumu un zinātniskā personāla iesaisti (sadarbībā ar administrāciju);

67.4. projektu rezultātu ilgtspējas monitoringu, tostarp ieguldījumu prioritāro zinātnes virzienu attīstībā.

68. Padomes pārskatu padome sagatavo četru mēnešu laikā pēc projektu konkursa noslēguma un noslēguma zinātnisko pārskatu vērtēšanas un trīs gadu laikā pēc projektu īstenošanas beigām.

# Pielikumi

**1. pielikums** - “Projekta iesniegums”;

**2. pielikums** - “Projekta iesnieguma, projekta noslēguma zinātniskā pārskata, projekta finanšu pārskata noformēšanas, iesniegšanas un vērtēšanas metodika”;

**3. pielikums** – “Administratīvās atbilstības vērtēšanas veidlapa”;

**4. pielikums** – “Projekta iesnieguma un noslēguma zinātniskā pārskata izvērtēšanas ekspertu atlases vadlīnijas”;

**5. pielikums** – “Apliecinājums par interešu konflikta neesamību un apņemšanos ievērot konfidencialitāti”;

**6. pielikums** – “Projekta iesnieguma individuālais un konsolidētais vērtējums”;

**7. pielikums** – “Līgums par fundamentālo un lietišķo pētījumu projekta īstenošanu un finansēšanu” (turpmāk – Līgums) ar pielikumiem:

Līguma pielikums Nr. 1 – “Finansējuma sadalījums projekta īstenošanas periodam”;

Līguma pielikums Nr. 2 – “Līgumsummas kalkulācija”;

Līguma pielikums Nr. 3 – “Zinātniskās grupas sastāvs”;

Līguma pielikums Nr. 4 – “Izmaiņas līgumsummas kalkulācijā”;

Līguma pielikums Nr. 5 – “Izmaiņas zinātniskajā grupā”;

Līguma pielikums Nr. 6 – “Vienošanās par grozījumiem līgumsummas kalkulācijā”;

Līguma pielikums Nr. 7 – “Pieņemšanas un nodošanas akts par fundamentālo un lietišķo pētījumu projektu īstenošanu”;

Līguma pielikums Nr. 8 – “Finanšu pārskats par fundamentālo un lietišķo pētījumu projekta īstenošanu”;

Līguma pielikums Nr. 9 – “Projekta noslēguma zinātniskā pārskata veidlapa”;

**8. pielikums** - “Projekta noslēguma zinātniskā pārskata vērtējums”.

Saskaņots ar Izglītības un zinātnes ministriju 2018. gada 19. jūnijā (vēstules nr. 4-29e/2018/2102)

Priekšsēdētājs J. Kloviņš

Sagatavoja:

Ingmārs Kreišmanis

[Ingmars.kreismanis@lzp.gov.lv](mailto:Ingmars.kreismanis@lzp.gov.lv)

67228421